section_heading: Prvi boravak u Moskvi, 1935. – 1936.
paragraph_text: Josip Broz, kojeg znaju kao Waltera, nastanio se u slavnom hotelu Luks, u kojem je živjela većina funkcionara Kominterne. Postaje član Balkanskog sekretarijata Kominterne (BLS) i referent za Jugoslaviju. Uz to je držao predavanja na Međunarodnoj lenjinskoj školi, kao i na Komunističkom univerzitetu nacionalnih manjina zapada (KUNMZ). Tu je upoznao Slovenca Edvarda Kardelja, koji će do kraja života biti njegov najbliži suradnik, te tijekom 25 godina vodeći ideolog i teoretičar samoupravnog socijalizma.